Juanita ‘maak dit los’ op die Top-20Juanita du Plessis se eerste solo‑enkelsnit in bykans vyf jaar getiteld “Maak dit los!” betree vandeesweek die Maroela Media Afrikaanse Top-20 in die no. 16-posisie. Die musiekvideo van die liedjie is Donderdag bekendgestel en het reeds meer as 10 200 trefslae op YouTube. Haar nuwe album, Dis Tyd, word vroeg volgende jaar uitgereik. Verskeie kunstenaars van Select Musiek het saamgewerk aan ŉ nuwe enkelsnit wat onlangs bekendgestel is. Brendan Peyper, Refentse, Elandré en Christia Visser sing saam op die snit “Ons maak saak”. Dié lied maak ook hierdie week sy toetrede tot die Top-20. Bobby van Jaarsveld en Demi Lee Moore se gewilde duet, “Ek weet al lankal”, bly vir die tweede week in die no. 1-posisie. In vandeesweek se Maroela Media Afrikaanse Top-20 is daar vier snitte wat styg, ses wat daal, twee nuwe liedjies en agt wat onveranderd bly.